**Henrik Kristian Koivisto** (s. 9. huhtikuuta 1990 Kerava) on suomalainen entinen jääkiekkoilija. Hän oli pelipaikaltaan keskushyökkääjä, mutta Koivisto osasi pelata myös laidassa. Hän pelasi urallaan SM-liigaa Jokereissa, Rauman Lukossa, Vaasan Sportissa, Mikkelin Jukureissa, KooKoossa ja Helsingin IFK:ssa yhteensä 272 runkosarjaottelua tehopistein 33+75=108 ja kolme playoff-ottelua ilman tehopisteitä. Koivisto ei voittanut yhtään miesten SM-mitalia, mutta hän voitti Jukureissa Mestiksen mestaruuden vuonna 2013, jolloin Koivisto teki joukkueen mestaruuden ratkaisseen voittomaalin.

Ura
---

### Seuraura

Koivisto on Kerava Shakersin kasvatti. Hän siirtyi C-juniori-ikäisenä Jokereihin kaudeksi 2005–2006, jolloin Koivisto oli C-nuorten SM-sarjan runkosarjassa joukkueen paras maalintekijä runkosarjassa 11 osumallaan ja voitti kauden päätteeksi C-nuorten Suomenmestaruuden. Keväällä 2008 hän voitti B-nuorten Suomenmestaruuden. Kaudella 2009–2010 Koivisto oli Jokereiden A-nuorten paras maalintekijä 21 osumallaan, joilla hän sijoittui A-nuorten SM-liigan maalipörssissä viidenneksi. Koivisto jakoi myös kolmella osumallaan sarjan alivoimamaalipörssin voiton joukkuetoverinsa Ilmari Pitkäsen ja TPS:n Toni Kluuskerin kanssa.

Kaudeksi 2010–2011 Koivisto nousi Jokereiden SM-liigarinkiin. Hän pelasi joukkueen mukana lähes koko European Trophy -turnauksen ajan tehden kymmenessä ottelussa kaksi syöttöpistettä, mutta Koivisto ei kuitenkaan tehnyt vielä liigadebyyttiään. Hän siirtyi kauden kynnyksellä lainalle Mestis-joukkue Kiekko-Vantaaseen, jossa Koivisto pelasi kauden aikana kaikkiaan 13 runkosarjaottelua tehopistein 2+4=6. Suurimman osan kaudestaan hän pelasi kuitenkin vielä Jokereiden A-nuorissa, joiden paras syöttäjä Koivisto oli Eetu Kosken kanssa 20 syöttöpisteellään.

Kesäkuussa 2011 Koivisto teki vuoden mittaisen sopimuksen Kiekko-Vantaan kanssa. Kausi 2011–2012 oli hänelle tulokaskausi Mestiksessä ja se toi 43 runkosarjaottelussa tehot 12+16=28 sekä neljässä playoff-ottelussa yhden maalin. Joukkueen varakapteenina toiminut Koivisto oli runkosarjassa Kiekko-Vantaan toiseksi paras pistemies Tomi Lindforsin jälkeen.

Kaudeksi 2012–2013 Koivisto siirtyi Mikkelin Jukureihin. Hän oli joukkueen toiseksi paras maalintekijä ja kolmanneksi paras pistemies tehoilla 18+16=34. Kevään 2013 pudotuspeleissä Koivisto oli kuudella osumallaan Jukureiden toiseksi paras maalintekijä Mika Partasen jälkeen. Hän teki ratkaisi joukkueelle Mestiksen mestaruuden tehtyään 13. maaliskuuta 2013 pelatussa kolmannessa finaaliottelussa KooKoota vastaan Jukureiden 4–1-voittoon päättyneen ratkaisumaalin. Koiviston osuma kimposi maalista niin nopeasti, että se hyväksyttiin vasta videotarkastuksen jälkeen. Liigakarsinnoissa Tampereen Ilvestä vastaan hän teki viidessä ottelussa tehot 1+1=2. Jukurit jäi kuitenkin ilman sarjanousua, kun Ilves onnistui säilyttämään sarjapaikkansa otteluvoitoin 4–1.

Koivisto palasi kaudeksi 2013–2014 1+1-vuotisella sopimuksella Kiekko-Vantaaseen. Hän siirtyi joukkueeseen ns. yhteistyöpelaajana, sillä Koivisto aloitti kesäharjoittelun heti Jokereiden SM-liigajoukkueessa. Hän sai harjoituskaudella tililleen myös yhden European Trophy -ottelun, mutta pääsi debytoimaan SM-liigassa 4. lokakuuta 2013 vieraissa Saimaan Palloa vastaan, kun Jokerit tarvitsi keskushyökkääjää Philip DeSimonen jäätyä koeajan jälkeen ilman sopimusta. Koivisto keräsi liigadebyytissään yhden syöttöpisteen Nichlas Hardtin tekemään ylivoimamaaliin. Liigauransa avausmaalin hän teki 22. lokakuuta 2013 Kalevan Palloa vastaan. Koivisto vakiinnutti kauden mittaan paikkansa Jokereiden SM-liigajoukkueessa, jossa tulokaskausi toi kaikkiaan 39 runkosarja- ja kahdessa playoff-ottelussa tehot 6+13=19, joilla hän jakoi SM-liigan tulokkaiden pistepörssin voiton JYPin Markus Nenosen ja Lukon Joni Nikon kanssa.

Kaudeksi 2014–2015 Koivisto siirtyi kaksivuotisella sopimuksella Rauman Lukkoon. Jo kesken ensimmäisen sopimuskautensa hän siirtyi kuitenkin tammikuussa 2015 kevääseen 2016 asti ulottuvalla sopimuksella SM-liigan nousijajoukkue Vaasan Sportiin. Kaudeksi 2016–2017 Koivisto palasi vuoden mittaisella sopimuksella SM-liigaan nostettuun Mikkelin Jukureihin. Joukkuetta valmentaa hänelle Lukosta tuttu Risto Dufva. Koivisto teki SM-liigan yhden kauden piste-ennätyksensä tehoilla 15+21=36, joilla hän oli Jukureiden paras maalintekijä Zach Budishin ja Miika Roineen kanssa sekä sijoittui sisäisessä pistepörssissä kolmanneksi. Marraskuussa 2016 Koivisto teki joukkueen kanssa kaksivuotisen jatkosopimuksen.

Koivisto onnistui tekemään kaudella 2017–2018 Jukureissa 31 pelaamassaan ottelussa vain tehot 1+6=7, kunnes hänen sopimuksensa purettiin yhteisymmärryksessä. Samana päivänä Koiviston ilmoitettiin siirtyvän loppukauden sopimuksella KooKoon riveihin. Hän teki siellä vain 24 ottelussa kolme tehopistettä. Koiviston koko kauden teholukema –26 oli koko SM-liigan heikoin. Hän on kertonut myöhemmin pelanneensa kauden selkävaivojen kanssa.

Heinäkuussa 2018 Koivisto siirtyi kuukauden mittaisella try-out -sopimuksella Helsingin IFK:hon. Hänen koejaksonsa jatkui aina lokakuun puoleen väliin saakka, kunnes Koivisto loukkasi polvensa sivusiteen hänen kolmannessa ottelussaan ja Koivisto jäi ilman jatkosopimusta. Hän kuitenkin kuntoutti itseään HIFK:n mukana ja teki pelikuntoon päästyään joulukuussa joukkueen kanssa loppukauden jatkosopimuksen. Koiviston selkävaivat kuitenkin jatkuivat ja hänen kautensa päättyi tammikuuhun 2019. Koivistolta leikkattiin kauden jälkeen välilevypullistuma ja hänen uransa päättyi tähän.

### Maajoukkueura

Koivisto pelasi alle 18-vuotiaiden Ivan Hlinkan muistoturnauksessa vuonna 2007, jolloin hän voitti hopeaa. Yhteensä Koivisto pelasi seitsemän poikien maaottelua.

Muuta
-----

Koivistolla on Sara-puolinsa kanssa vuonna 2019 syntynyt tytär Livia. Hänen isosiskonsa on mm. *Fitnesspäiväkirjat* -tositelevisiosarjasta tunnettu liikunnanohjaaja Nanna Karalahti, joka on naimisissa Henrikin kanssa Jokereissa pelanneen, entisen NHL- ja maajoukkuepuolustaja Jere Karalahden kanssa.

Vuonna 2019 Koivisto helmikuusta lähtien pyörittänyt *Illegal Vision* -nimistä yritystä, joka tarjoaa modernia video- ja valokuvauspalvelua sekä ideoi graafisia WordPress-verkkosivuja. Koivisto toiminut yrityksensä kautta myös tuottajana kesäkuussa 2020 Spotifyssa ja YouTubessa alkaneessa jääkiekkoaiheisessa *Jargoni* -podcastissa, jossa juontajina toimivat hänen entiset joukkuetoverinsa Siim Liivik ja Ilmari Pitkänen.

Tilastot
--------

|   |   | Runkosarja |   | Pudotuspelit |
| --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |
| 2008–2009 | Jokerit | A-SM | 39 | 9 | 8 | 17 | 45 | 4 | 0 | 2 | 2 | 2 |
| 2009–2010 | Jokerit | A-SM | 42 | 21 | 16 | 37 | 28 | 4 | 3 | 1 | 4 | 2 |
| 2010–2011 | Jokerit | A-SM | 25 | 9 | 20 | 29 | 12 | 9 | 4 | 3 | 7 | 8 |
|  | Kiekko-Vantaa | Mestis | 13 | 2 | 4 | 6 | 0 | – | – | – | – | – |
| 2011–2012 | Kiekko-Vantaa | Mestis | 43 | 12 | 16 | 28 | 16 | 4 | 1 | 0 | 1 | 4 |
| 2012–2013 | Jukurit | Mestis | 46 | 18 | 16 | 34 | 16 | 10 | 6 | 1 | 7 | 0 |
| 2013–2014 | Kiekko-Vantaa | Mestis | 14 | 6 | 9 | 15 | 14 | – | – | – | – | – |
|  | Jokerit | SM-liiga | 39 | 6 | 13 | 19 | 18 | 2 | 0 | 0 | 0 | 0 |
| 2014–2015 | Lukko | SM-liiga | 37 | 2 | 9 | 11 | 4 | – | – | – | – | – |
|  | Sport | SM-liiga | 16 | 2 | 9 | 11 | 0 | – | – | – | – | – |
| 2015–2016 | Sport | SM-liiga | 53 | 5 | 13 | 18 | 12 | 1 | 0 | 0 | 0 | 25 |
| 2016–2017 | Jukurit | SM-liiga | 59 | 15 | 21 | 36 | 14 | – | – | – | – | – |
| 2017–2018 | Jukurit | SM-liiga | 31 | 1 | 6 | 7 | 16 | – | – | – | – | – |
|  | KooKoo | SM-liiga | 24 | 1 | 2 | 3 | 4 | – | – | – | – | – |
| 2018–2019 | HIFK | SM-liiga | 13 | 1 | 2 | 3 | 4 | – | – | – | – | – |
| 6 kautta | yhteensä | SM-liiga | 272 | 33 | 75 | 108 | 72 | 3 | 0 | 0 | 0 | 25 |
| 4 kautta | yhteensä | Mestis | 116 | 38 | 45 | 83 | 46 | 14 | 7 | 1 | 8 | 4 |

Lähteet
-------

* Henrik Koivisto The Internet Hockey Databasessa (englanniksi)
* Henrik Koivisto Eurohockey-sivustolla (englanniksi)
* Henrik Koivisto *Elite Prospects*. Everysport Media Group AB.  (englanniksi)

### Viitteet

1. ↑  Parviainen, Vesa: Tältä näyttää liigatähtien kimppakämpässä: "Muuten olisi pitänyt painia" *iltalehti.fi*.  29.10.2016. Alma Media Suomi Oy. Viitattu 14.6.2020.
2. 1 2  Laari, Susanna: Jere Karalahden kihlattu Nanna Koivisto: "Olen varma, että Jere on oppinut virheistään" *menaiset.fi*.  15.6.2011. Sanoma Media Finland Oy. Viitattu 24.8.2016.
3. 1 2  Tilastot *liiga.fi*. Jääkiekon SM-liiga Oy. Viitattu 13.3.2018.
4. ↑  Urheilukoulun 3/10 saapumiserän urheilijat valittu *urheilukouluntuki.fi*.  30.4.2010. Urheilukouluntuki. Viitattu 25.3.2016.
5. 1 2 3 4 5 6 7  Henrik Koivisto *Elite Prospects*. Everysport Media Group AB.  (englanniksi)
6. 1 2  Jauhiainen, Severi: Kolmas finaaliottelu päättyi Jukureiden juhliin *Jatkoaika.com*.  13.3.2013. Jatkoaika r.y. Viitattu 6.10.2013.
7. ↑  Elite Prospects - Jokerit U16 *eliteprospects.com*. Everysport Media Group. Viitattu 25.4.2014. (englanniksi)
8. ↑  Elite Prospects - Jr. A SM-liiga Stats 2009-2010 *eliteprospects.com*. Everysport Media Group. Viitattu 25.4.2014. (englanniksi)
9. ↑  Elite Prospects - Award - Jr. A SM-liiga Most Shorthanded Goals *eliteprospects.com*. Everysport Media Group. Viitattu 14.6.2020. (englanniksi)
10. ↑  Lainakuusikko lohipaitaan *Jatkoaika.com*.  13.9.2010. Jatkoaika r.y. Viitattu 6.10.2013.
11. ↑  Elite Prospects - Jokerit U20 *eliteprospects.com*. Everysport Media Group. Viitattu 25.4.2014. (englanniksi)
12. ↑  K-Vantaalle lisää sopimuksia *Jatkoaika.com*.  15.6.2011. Jatkoaika r.y. Viitattu 6.10.2013.
13. ↑  Elite Prospects - Kiekko-Vantaa *eliteprospects.com*. Everysport Media Group. Viitattu 25.4.2014. (englanniksi)
14. ↑  Jukurit mellasti Mestiksen siirtomarkkinoilla *Jatkoaika.com*.  26.4.2012. Jatkoaika r.y. Viitattu 6.10.2013.
15. ↑  Elite Prospects - Jukurit *eliteprospects.com*. Everysport Media Group. Viitattu 25.4.2014. (englanniksi)
16. ↑  Kiekko-Vantaa saa riveihinsä paluumuuttajan *Jatkoaika.com*.  23.4.2013. Jatkoaika r.y. Viitattu 6.10.2013.
17. ↑  Kokoonpano - Liiga *liiga.fi*.  4.10.2013. Jääkiekon SM-liiga Oy. Viitattu 6.10.2013.
18. ↑  Paasi, Jussi: Jokeri-hyökkääjän unelma toteutui *is.fi*.  6.10.2013. Sanoma Media Finland Oy. Viitattu 6.10.2013.
19. ↑  Raportti - Liiga *liiga.fi*.  4.10.2013. Jääkiekon SM-liiga Oy. Viitattu 6.10.2013.
20. ↑  SM-liigan tulokaspörssin kärkinimi Lukkoon *MTVuutiset.fi*.  24.4.2014. MTV Oy. Viitattu 14.6.2020.
21. ↑  Henrik Koivisto siirtyy Lukkoon *Jatkoaika.com*.  15.3.2015. Jatkoaika r.y. Viitattu 20.1.2015.
22. ↑  L-S: Lukkosentteri siirtyy Sportiin *Jatkoaika.com*.  15.3.2015. Jatkoaika r.y. Viitattu 20.1.2015.
23. ↑  Jukureiden liigajoukkue julki - Rajaniemi ja Asplund mukana *Jatkoaika.com*.  27.4.2016. Jatkoaika r.y. Viitattu 2.5.2016.
24. ↑  Elite Prospects - Jukurit *eliteprospects.com*. Everysport Media Group. Viitattu 25.4.2014. (englanniksi)
25. ↑  Jukurit avasi joulukuun sopimuksella − Tehomies Koivisto jatkaa *Jatkoaika.com*.  1.12.2016. Jatkoaika r.y. Viitattu 1.12.2016.
26. ↑  Henrik Koivisto Kouvolaan - myös Pikkarainen poistuu Jukureista *Jatkoaika.com*.  26.12.2017. Jatkoaika r.y. Viitattu 28.12.2017.
27. ↑  Pelaajatilastot *liiga.fi*. Jääkiekon SM-liiga Oy. Viitattu 13.3.2018.
28. 1 2 3  Koivunen, Tommi: SM-liigakiekkoilijasta toimitusjohtajaksi alle 30-vuotiaana – Henrik Koiviston elämä mullistui hetkessä: "Yhtäkkiä sylissä on lapsi" *is.fi*.  24.7.2020. Sanoma Media Finland Oy. Viitattu 25.7.2020.
29. ↑  Tiedote: Lucas Lessio IFK:hon – kaksi hyökkääjää try-outille *hifk.fi*.  27.7.2018. Oy HIFK Hockey AB. Viitattu 27.7.2018.
30. ↑  Pitkänen jatkaa HIFK:ssa loppukauden, Koivisto jättää seuran *Jatkoaika.com*.  15.10.2018. Jatkoaika r.y. Viitattu 16.10.2018.
31. ↑  TIEDOTE: Henrik Koivisto palaa IFK:hon *hifk.fi*.  1.12.2018. Oy HIFK Hockey AB. Viitattu 2.12.2018.
32. 1 2  Kolme jääkiekkoilijaa teki uuden aluevaltauksen: Siim Liivikiä kuullaan podcast-juontajana *Jatkoaika.com*.  8.6.2020. Jatkoaika r.y. Viitattu 14.6.2020.
33. ↑  2007 U18 Memorial of Ivan Hlinka *HockeySlovakia.sk*. Slovenský zväz ľadového hokeja. Viitattu 25.4.2019. (slovakiksi)